Diari Oficial de la Generalitat Valenciana


Sumari del DOGV 2999, del 26-05-1997 (1997/7838)

DECRET 167/1997, de 13 de maig, del Govern Valencià, pel qual es crea el Comitè Valencià per a l'Any Europeu contra el Racisme 1997.
------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1997/05/13/167/dof/vci/html**

### Dades del document

Número de DOGV
:   2999

Data del DOGV
:   26-05-1997

Secció del DOGV
:   DISPOSICIONS GENERALS

Número del document
:   1997/7838


Data del document
:   13-05-1997

Organisme emissor
:   Conselleria de Benestar Social

Tipus de document
:   Decret

DECRET 167/1997, de 13 de maig, del Govern Valencià, pel qual es crea el Comitè Valencià per a l'Any Europeu contra el Racisme 1997.
  
El Reial Decret 137/1997, de 31 de gener, publicat en el BOE número 28, d'1 de febrer de l'any actual, crea el Comitè Espanyol per a l'Any Europeu contra el Racisme 1997.
  
Per Resolució del Consell de la Unió Europea de 23 de juliol de 1996, es fixen els objectius i les mesures que cal prendre per al desplegament de l'Any Europeu contra el Racisme, i entre ells cal destacar la formació d'un Comitè Nacional de Coordinació, per part dels estats membres de la Unió, que siga representatiu del conjunt d'organismes actius en la lluita contra el racisme, la xenofòbia, l'antisemitisme i la intolerància. En aquest organisme gaudiran de representació les autoritats locals i regionals que s'ocupen de l'Any Europeu.
  
En la mateixa línia d'actuació, el Govern Valencià té el desig de crear un fòrum de trobada que active les actuacions que s'han de realitzar en aquesta lluita.
  
En virtut de tot això, a proposta de la consellera de Benestar Social, i amb la deliberació prèvia del Govern Valencià, en la reunió del dia 13 de maig de 1997,
  
  
  
DECRETE
  
  
Article 1. Creació del Comitè
  
Es crea el Comitè Valencià per a l'Any Europeu contra el Racisme 1997, encarregat de promoure i de coordinar accions adequades als objectius que es pretenen amb la celebració de l'Any Europeu contra el Racisme.
  
  
Article 2. Funcions del Comitè
  
El Comitè tindrà aquestes funcions:
  
a) Difondre els objectius de l'Any Europeu contra el Racisme, d'acord amb les orientacions indicades pel Comitè Espanyol per a l'Any Europeu contra el Racisme.
  
b) Estimular la participació, a l'àmbit de la Comunitat Valenciana, de les organitzacions no governamentals, de les entitats i de les administracions públiques, en la realització de projectes que tendisquen a la consecució dels objectius i a la celebració de l'Any Europeu contra el Racisme.
  
c) Donar suport a la creació de comitès locals i promoure la relació amb altres comitès regionals.
  
  
Article 3. Composició
  
1. Serà presidenta del Comitè la consellera de Benestar Social, i vicepresidenta la persona designada pel ministre de Treball i Afers Socials com a vocal del Comitè Espanyol per la l'Any Europeu contra el Racisme 1997, en representació de la Comunitat Valenciana.
  
2. Seran vocals d'aquest Comitè:
  
a) Els directors generals de la Família i Adopcions, de la Dona, de l'Esport, de Centres Docents, d'Ensenyaments Universitaris i Investigació, i de l'Institut Valencià de la Joventut.
  
b) Un representant de la Sotssecretaria de Justícia, de la Conselleria de Benestar Social; un representant de la Direcció General d'Interior, de la Conselleria de Presidència; un representant de la Conselleria de Cultura, Educació i Ciència, i un representant del Gabinet del President de la Generalitat Valenciana.
  
c) Tres representants de la Federació Valenciana de Municipis i Províncies.
  
d) Dos representants de les organitzacions sindicals més representatives.
  
e) Dos representants de les organitzacions empresarials més representatives.
  
f) Fins un màxim de deu representants d'associacions i d'organitzacions no governamentals especialitzades en la lluita contra el racisme o representants dels col·lectius més directament afectats.
  
  
g) Fins un màxim de cinc persones de reconegut prestigi per la seua qualificació professional en l'àmbit de la Comunitat Valenciana, nomenats per la consellera de Benestar Social de la Generalitat Valenciana.
  
h) Una persona experta en temes de racisme, minories ètniques i marginació social, designada per la consellera de Benestar Social.
  
3. Els vocals seran designats per la presidenta, a proposta de les conselleries corresponents, o de les entitats o organitzacions a qui representen.
  
4. Actuarà com a secretari del Comitè, amb veu però sense vot, un representant de la Conselleria de Benestar Social.
  
  
Article 4. Funcionament
  
1. El Comitè funcionarà en ple i mitjançant la Comissió Permanent.
  
2. La Comissió Permanent s'integrarà per aquests membres:
  
  
a) President: el vicepresident del ple del Comitè.
  
b) Vocals:
  
- Els directors generals de la Dona, de l'Esport i de l'Institut Valencià de la Joventut.
  
- Un representant de la Federació Valenciana de Municipis i Províncies.
  
- Els vocals representants de les conselleries i el del Gabinet del President de la Generalitat Valenciana a què fa referència l'apartat 2.b) de l'article 3 d'aquest decret.
  
- Un representant de les organitzacions sindicals més representatives.
  
- Un representant de les organitzacions empresarials més representatives.
  
- Tres representants de les associacions i de les organitzacions no governamentals a què fa referència l'apartat 2.f) de l'article 3 d'aquest decret.
  
La persona experta en temes de racisme, de minories ètniques i marginació social a què fa referència l'apartat 2.h) de l'article 3 d'aquest decret.
  
3. El secretari del Comitè exercirà, també, com a secretari de la Comissió Permanent.
  
4. La Comissió Permanent realitzarà les funcions que li encomane el ple i serà l'òrgan executiu del Comitè.
  
5. Els membres de la Comissió Permanent seran designats pel ple del Comitè entre els membres que l'integren.
  
  
Article 5. Sessions
  
El ple es reunirà tres vegades a l'any amb caràcter ordinari i, excepcionalment, totes les vegades que siga convocat per la seua presidenta, a iniciativa pròpia o a proposta, com a mínim, d'una tercera part dels vocals.
  
La Comissió Permanent es reunirà totes les vegades que siga necessari per al desplegament dels acords i per al seguiment de la programació de les actuacions, a convocatòria del seu president.
  
  
Article 6. Legislació supletòria
  
Per a allò no previst en aquest decret, el funcionament del Comitè s'ajustarà a les normes sobre òrgans col·legiats, contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
  
Article 7. Dissolució del Comitè
  
El Comitè es dissoldrà l'any 1998, una vegada elaborada la memòria d'actuacions que aquest haja realitzat i elevades les propostes al Comitè espanyol durant la celebració de l'Any Europeu contra el Racisme.
  
  
Disposició addicional
  
  
La Conselleria de Benestar Social atendrà amb els seus actuals mitjans personals i materials el funcionament del Comitè, cosa que no implicarà cap increment de la despesa pública.
  
  
DisposiciONS finalS
  
  
Primera. Habilitació normativa
  
Es faculta la consellera de Benestar Social perquè dicte les disposicions que requerisca el desplegament d'aquest decret.
  
  
Segona. Entrada en vigor
  
Aquest decret entrarà en vigor el dia de la publicació en el Diari Oficial de la Generalitat Valenciana.
  
  
València, 13 de maig de 1997
  
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
  
La consellera de Benestar Social,
  
MARCELA MIRÓ PÉREZ


Còpia Permalink ELI